Tampere Guitar Festival
Historia

Kulttuuri- ja kitara-alan monitoimimies Tomi Tolvanen toimi Tampereen kitaraseuran konserttisarjan taiteellisena johtajana vuosina 2004-2007. Tuona aikana rakentui merkittävä kontaktiverkosto kitaransoiton ammattilaisiin, josta Tolvanen nostaa yhden erityisen hetken: "Oli vuosi 2003, kun soitin Sibelius-Akatemian silloiselle kitaransoiton lehtori Jukka Savijoelle. Kysyin, voisimmeko tehdä yhteistyötä niin, että joku Akatemian tulevista ulkomaalaisista artistivieraista vierailisi myös Tampereella kitarakonserttien sarjassa". Kitaraseuran talous ei yksinään sellaista mahdollistanut. Selvisi, että pian vierailulle olisi tulossa espanjalainen Àlex Garrobé ja Sibelius-Akatemian konserttisalin remontin vuoksi siellä ei kyettäisi järjestämään konserttia, ainoastaan mestarikurssi. Näin Garrobé piti Suomen ainoan konserttinsa Tampereella vuonna 2004, ja samassa yhteydessä päivän mittaisen klassisen kitaransoiton mestarikurssin. "Kurssin aikana syntyi ajatus, josko Àlex olisi kiinnostunut syventämään opetustaan ja pitämään viikon mestarikurssin Tampereella. Ja näin tapahtui jo seuraavana kesänä", kertoo Tolvanen.
Ensimmäinen Tampere Guitar Festival järjestettiin vuonna 2005 Àlex Garrobén ympärille. Tuolloin kyseessä oli enemmänkin viikon mittainen leirimuotoinen klassisen kitaransoiton mestarikurssi, sillä ainoa konsertti järjestettiin Laukaan kirkossa. Kurssi järjestettiin Tampereen työväenopiston opiskelijat ry:n Kesäpirtillä Ylöjärvellä. Keskeinen osa tapahtumaa oli intensiivinen yhdessäolo, saunominen, uiminen ja nuotiolla oleilu. "Àlex Garrobé innostui tämän orastavan suomalaisen kitarafestivaalin kehittämisestä ja lupautui puhumaan sen puolesta maailmalla. Garrobé oli festivaalin joka vuotinen vieras vuoteen 2012 saakka. Näin hän pystyi pitkäjänteisesti syventämään oppejaan vuosittain laajenevalle oppilaspiirille", Tolvanen toteaa.
Vuonna 2006 järjestettiin ensimmäiset konsertit Tampereella Tampere-talossa, ja leiripaikaksi vaihtui Voionmaan opisto, joka mahdollisti useamman opettajan työskentelyn. Nälkä kasvoi syödessä ja toiminta kasvoi Tampereen kitaraseuran raameista ulos. Niinpä vuonna 2007 perustettiin Tampere Guitar Festivalin kannatusyhdistys ry, jonka alaisuuteen tapahtuma siirtyi. Tällä konseptilla tapahtuma jatkoi useita vuosia kasvaen vuosittain laajemmaksi ja kansainvälisemmäksi tapahtumaksi, jokailtaista saunaa unohtamatta. Tapahtuman sisällöllistä ja imagollista painopistettä alettiin aktiivisesti kirkastamaan festivaalin suuntaan, ja konserttien merkitys kokonaisuuden suunnittelussa ja viestinnässä vahvistui. Konserttien määrä kasvoi vuosi vuodelta ja tyylikirjo rikastui muun muassa fingerstyle-, jazz- ja flamencokonserttien ja klubikeikkojen myötä. Pääkonserttien tapahtumapaikka oli vuosittain Tampere-talo.
Vuonna 2015 tapahtuman ydin, eli leiri ja majoituspaikka, vaihtui lähelle Tampereen keskustaa Tahmelaan – Ylöjärveltä oli melko pitkä matka jokailtaisiin konsertteihin. Varalan Urheiluopisto toimi kitarakurssien tapahtumapaikkana vuosina 2015–2017 tarjoten mainiot puitteet opetustoiminnalle samalla helpottaen tapahtuman logistiikkaa.
Vuonna 2017 oli tapahtuman viimeinen kasvutavoitteinen vuosi, jolloin laajamittaisen festivaalin lisäksi lanseerattiin uusi Hauliklubi Pispalan Haulitehtaalle. Festivaali jäi vahvasti tappiolliseksi, ja yhdistys oli vaarassa mennä konkurssiin. Asiat saatiin kuitenkin järjestymään ja samalla festivaalin rakenteita uudistettiin ja toiminnan ydintä kirkastettiin.
Vuonna 2018 saunominen sai jäädä – TGF:n keskuspaikaksi vaihtui Tampereen konservatorio ja Tampere-talon konserteista luovuttiin. Musiikkioppilaitoksen tarjoamat fasiliteetit tukivat koulutuksellista ulottuvuutta ja sen Pyynikkisali mahdollisti konserttien järjestämisen samoissa tiloissa. Logistiikka helpottui entisestään artistien ja osallistujien kyetessä tarvittaessa kävelemään tapahtumapaikoille. Samalla loppui 13 vuotta kestänyt kitaraleiriperinne, kun osallistujat alkoivat majoittautua eri puolille kaupunkia hotelleihin ja muihin majapaikkoihin. Kurssilaisten yhdessäolo tapahtui nyt kurssien ja konserttien yhteydessä ja illanvietot muuttivat muotoaan. Tapahtuma muuttui tässä vaiheessa perinteiseksi kaupungissa järjestettäväksi kitaratapahtumaksi, jollaisia maailmalla on runsain mitoin – tapahtuman identiteetti jatkoi muuntumistaan uuteen suuntaan. Konserttiyleisöille tämä muutos ei toki näkynyt.
Vuodet 2020–2021 koko maailma oli murroksessa Covid 19 -pandemian vuoksi. Tapahtumaa järjestettiin erityisolosuhteissa ja pääosin etäyhteyksien avulla, tärkeimpänä tapahtuman jatkuvuuden turvaaminen ja työskentelymahdollisuuksien tarjoaminen artisteille.
Paluu normaaliin alkoi vuosina 2022–2023, mutta vasta vuonna 2024, Tampere Guitar Festivalin 20-vuotisjuhlavuotena, kävijämäärät palasivat koronaa edeltäneelle tasolle. Festivaalin pääkonsertit järjestettiin jälleen Tampere-talossa.
Vuosien saatossa Tampere Guitar Festivalilla on esiintynyt, opettanut ja luennoinut satoja kotimaisia ja kansainvälisiä taiteilijoita kymmenillä eri tapahtumapaikoilla. Festivaalilla ovat esiintyneet lähes kaikki merkittävimmät klassisen kitaran ja myös flamencokitaran taitajat, ja konserttitarjonta on laajentunut myös muihin tyylisuuntauksiin.